Зауэр гущIэгъуншэщ
Сирием щекIуэкI зауэм теухуауэ Iуэху еплъыкIэ куэд къаIуатэу зэхыдох, тратхыхьри тражыIыхьри мащIэкъым. Абы щыпсэуа, къэралым и щытыкIэр, я цIыху щIыкIэр зыщIэхэм я псалъэри гупсысэри нахуэщ. Апхуэдэщ илъэс куэд и пэкIэ Къэбэрдей-Балъкъэрыр псэупIэ зыхуэхъужа Келды Сабри.
— «Адыгэ псалъэм» си тхыгъэ тетагъэххэщ илъэситIрэ ныкъуэрэ и пэкIэ Сирием щызэщIэплъа Iуэхум теухуауэ, — къыддогуашэ Сабри. — Президентым и унафэ хилъхьэрэ хуитыныгъэ тIэкIу щхьэкIэ зыкъэзыIэта цIыхухэм зыгуэр яхуищIатэмэ, дыгъуэныр нэхъ мащIэ ищIынымкIэ Iэмал къилъыхъуатэмэ, иджыпстурей щытыкIэм Iуэхур нэсынутэкъым. ЕI, уэрамым фыкъыдыхьагъэххэщ жиIэри, япэщIэуващ. ЦIыхухэм мазихкIэ Iэщэ къащтакъым, лъыкIпсыкI ищIыпэ щыхъум сыт къахуэнэжрэт?!
Сэ сызэреплъымкIэ, иджыпсту Сирием щызауэр а къэралым щыпсэухэм я закъуэкъым. Президентым и гъусэу зауэхэми оппозицэм щIыгъухэми яхэтщ хамэ къэралхэм щыщхэр. Псалъэм папщIэ, япэм и гъусэщ Ираныр. Ар къызыхэкIыр мыращ: Ираным щыпсэухэр нэхъыбэу шиитщ, президентымрэ и къуэдзэ гупымрэ хьэлэуийщ (шиитым щыщ къудамэщ). Ираныр зыхуейр абдеж зэкIэ зэщIиубыдэу хьэрып къэралхэр и блэгу щIагъым щIигъэтIысхьэну, игъэпщылIыну, жыпIэнурамэ, шиитхэр къызэщIигъэхъеену аращ. Алеппэ и гъунэгъу къуажитIым — Ныболрэ Зэхьрарэ – дэсхэри шиитщи, Iэщэ иратауэ оппозицэм ирагъэзауэ. Езыр къызэрежьар шиит-сунит зауэукъым, атIэми абы хуашэ. Ар захуэкъым. Зыхуейр хуиту утыку кърахьэркъым, дызэвгъэпсалъэ жаIэ щхьэкIэ, Асад Башар епсэлъэжыфыркъым цIыхубэр, мини 100 зэрыIэщIэкIуэдам, апхуэдиз хъыбарыншэу зэрыкIуэдам, цIыху мин 200 зэригъэтIысам къыхэкIыу и пщIэри и щIыхьри ехуэхыпащи.
«Аль-Джазирэ» телеканалым Сирием къыщыхъу Iуэхум теухуауэ щIалитI къигъэпсалъэрти, зыр Ираным, адрейр Иракым щыщт. Ираным щыщым нэтыныр езыгъэкIуэкIым зыхуегъазэ: «Уэ сыт Сирием къыщекIуэкIым уи Iуэхуу хэлъыр?» — жеIэри. «Iахъ, сэ къэралым сыщыщщ, уэращ нэгъуэщI щIыпIэ къикIар», — итащ жэуап. Ар щIыжысIэращи, пцIы яупсын къагъуэт.
Си къуажэ Хъэнэсир щымыIэжу жаIэ. Си къуэшыр ди щIапIэм исти, къаугъэр къыщыхъейм къикIат. Иджы хъыбар зэхыдох щIэлъхэр ядыгъуу унэхэри къагъэуэжауэ. Къуажэжь цIыкIум зауэр зэрынэсам къигъэлъагъуэркъэ абы и гуащIагъыр?!
Сирием щыщ цIыху мелуанрэ ныкъуэрэ къэралым имысыжыфу Иорданием, Ливаным, Тыркум, Иракым Iэпхъуащ, къинахэм щыщу мелуаниплIым нэсым шхын ягъуэтыркъым. ЗэрытщIэщи, мыбыкIэ къэкIуэжа мащIэ-хэри щыIэщ. Зауэм зи щхьэр къыхэзыхыу Къэбэрдей-Балъкъэрым къэкIуэжахэм, уэлэхьи, куэди хуащIам, жаIэ-жамыIэми.
Куэд щIакъым Мейкъуапэ дызэрыкIуэрэ, Дунейпсо Адыгэ Хасэм и зэхуэс щыIэу. Зыгуэрым къыхилъхьащ цIыху мини 100-м я Iэ щIэлъу тхылъ УФ-м и Президент Путин Владимир деж ирагъэхьыну, Сирием щыпсэу адыгэхэм зыгуэркIэ дэIэпыкъуным ехьэлIауэ. Абы зыгуэр къикIыну дыщыгугъынщ.
Зытхыжар ИСТЭПАН Залинэщ.
